
הכנסת העשרים
מושב שלישי
<פרוטוקול מס' 542>
מישיבת ועדת הכלכלה
יום רביעי, י"א בתמוז התשע"ז (05 ביולי 2017), שעה 10:15
<סדר-היום:>
<אי מתן שירות הולם, מטעם חברת "בזק" לתושבי טייבה ויישובים ערביים: לכל חמישים אלף תושבי טייבה טכנאי בזק אחד, הצעה לדיון מהיר של חה"כ אחמד טיבי >
נכחו:

<חברי הוועדה:> 
איתן כבל – היו"ר
עיסאווי פריג' – מ"מ היו"ר 
ג'מעה אזברגה

עבד אל חכים חאג' יחיא
חברי הכנסת:
טלב אבו עראר 

יוסף ג'בארין

אחמד טיבי
אוסאמה סעדי
<מוזמנים:> 
	רוני חורי
	–
	ראש תחום פיקוח טכנולוגי, משרד התקשורת

	רן שיטרית
	–
	עו"ד, משרד התקשורת

	שרון פליישר בן-יהודה
	–
	סמנכ"לית רגולציה, חברת "בזק"

	שמואל סיידון
	–
	מנהל אגף רגולציה, חברת "בזק"

	אורלי בן שמאי
	–
	שדלן/ית (אימפקט (ל.א.ב) בע"מ), מייצג/ת את "בזק", החברה הישראלית לתקשורת בע"מ


<מנהל/ת הוועדה:>
לאה ורון
<רישום פרלמנטרי:>
רונית יצחק
אי מתן שירות הולם, מטעם חברת "בזק", לתושבי טייבה ויישובים ערביים: לכל חמישים אלף תושבי טייבה טכנאי בזק אחד

הצעה לדיון מהיר של חה"כ אחמד טיבי 
<היו"ר אי​תן כבל:>
שלום לכולם. ברשותכם, אני מבקש לפתוח את הדיון בנושא: אי מתן שירות הולם, מטעם חברת "בזק", לתושבי טייבה ויישובים ערביים: לכל חמישים אלף תושבי טייבה טכנאי "בזק" אחד, שהגיש חבר הכנסת חברי אחמד טיבי. 
גברתי מנהלת הוועדה, רשמת, דובר. קודם כול אני מתנצל על השינויים, יש לנו היום קצת עניינים שכולם בהיסטריות. חברי אחמד טיבי, אנא הצג את הנושא. 

<אחמד טיבי (הרשימה המשותפת):>
תודה רבה, אדוני היושב-ראש, רבותי, עמיתי חברי הכנסת. חבר הכנסת חאג' יחיא, ג'בארין וטלב אבו עראר, אלפי בתים בעיר טייבה מחוברים – וחבר הכנסת אוסאמה סעדי – לשירותי חברת "בזק". עשרות אלפי בתים בכלל בחברה הערבית ביישובים הערביים גם הם מחוברים לשירות חברת "בזק". מדי פעם הם צריכים שירותים של טכנאי "בזק", שהוא שירות בתשלום. לגבי התשתיות, יש הסכם בין חברת "בזק" לבין שאר החברות שמספקות ספק ותשתית אינטרנט, לרבות טלוויזיה, טלפון דרך האינטרנט, כמו למשל, חבילת ה"טריפל" של "סלקום", שיספקו תשתיות. 

<אוסאמה סעדי (הרשימה המשותפת):>
עכשיו גם ל"פרטנר", לכולם יש "טריפל".
<אחמד טיבי (הרשימה המשותפת):>
כן, גם ל"פרטנר". לכל 45,000-40,000 התושבים של טייבה מוקצה טכנאי "בזק" אחד בלבד שמגיע לעיר רק פעם אחת כל שלושה שבועות בין השעות 09:00 ל-11:00. אני חוזר, אדוני היושב-ראש, חבר הכנסת איתן כבל, לתושבי טייבה, עשרות אלפי תושבים, מוקצה טכנאי "בזק" אחד שמגיע לעיר פעם בשלושה שבועות לשעתיים, בין 09:00 ל-11:00. כך גם המצב בשאר היישובים הערביים. להבדיל מיישובים יהודיים, שם יכולים לקבל את השירות תוך ימים ספורים, תוך 24 שעות לפעמים, ובשעות גמישות. 

מי שרוצה להתחבר לשירות חיוני והחיבור הוא לא בחינם, יצטרך לחכות כמעט חודש ימים. אם התאריך המוקצה, למשל, על-ידי החברה אינו מתאים ללקוח מכל מיני סיבות הוא יצטרך לחכות חודשים, וזה קורה במקרים רבים. למשל, אין אפשרות שהטכנאי יגיע לפני השעה 09:00 או אחרי השעה 17:00, מה שגורם להפסד של יום עבודה ללקוח. למרות שכולם משלמים לחברה את אותם סכומים עבור השירותים, "בזק" למעשה מפלה בין השירות שהיא נותנת ליישובים הערביים בהשוואה ליישובים היהודיים. 

מתוך נתונים שהגיעו אלי ולא התפרסמו, אני מפרסם אותם עכשיו, אני רוצה להקריא לכם מספר ימים ממוצע מההזמנה לביצוע ההתקנה בחלק גדול מהיישובים הערביים. אני מקריא: טייבה – 26.3 ימים, טירה – 24.5 ימים, כפר קאסם – 15 יום, באקה-אל-ע'רבייה – 14 יום, קלנסואה – 12 ימים, אל משהד – 11 ימים, כסייפה – 11 ימים, אעבלין – 11 ימים, זרזיר – 9 ימים, כפר מנדא – 8.8 ימים, דיר חנה – 8 ימים, מע'אר – 7.6, יאפת א-נאצרה, יפיע – 7.5, ג'לג'וליה – 7.5 ימים, עילבון – 7.5.
<אוסאמה סעדי (הרשימה המשותפת):>
מה עם המגזר היהודי? מה הממוצע? 

<אחמד טיבי (הרשימה המשותפת):>
קרני שומרון, so-called התנחלות – 6 ימים, דימונה – 5.5, מצפה רמון – 5.5, ירושלים – 5.1, בית"ר עילית – 5.1, פתח תקווה – 4.7, תל-אביב 4.5, נס ציונה – 4.5, רמת השרון – 3.9, ראשו -לציון – 3.6, קיסריה – 3.4.
<יוסף ג'בארין (הרשימה המשותפת):>
זה להתקנת קו.
<אוסאמה סעדי (הרשימה המשותפת):>
לשירות.
<אחמד טיבי (הרשימה המשותפת):>
בית אל, כמה בית אל? יומיים. 
<יוסף ג'בארין (הרשימה המשותפת):>
כי יש התקנת קו ויש תיקון.
<טלב אבו עראר (הרשימה המשותפת):>
זה להתקנה, כן?
<אחמד טיבי (הרשימה המשותפת):>
זה לשירות, למתן שירות.
<אחמד טיבי (הרשימה המשותפת):>
ערד – 2.4, ראש פינה – 3.3, שוב, בית אל – 2. אפשר לקנא רק. להתלונן מצד אחד, להתקומם, לכעוס.

<היו"ר איתן כבל:>
תודה, אדוני.

<אחמד טיבי (הרשימה המשותפת):>
זו הסיבה, אדוני, שביקשתי את הדיון המהיר. לא יעלה על הדעת שתושבי טייבה ותושבי אום-אל-פחם ותושבי ערערה בנגב ותושבי לקיה, ושאר היישובים שקראתי, ימשיכו לסבול מהאפליה במתן שירות. 

<היו"ר איתן כבל:>
תודה, אדוני. אני מודה לך על שהעלית את הנושא על סדר-היום. האמת, זה גם נותן לנו – הוועדה עסקה בעניינים האלה. שלום גברתי. אני רוצה להזכיר שהיו כאן הדיונים של "בזק", כל סיפור הרכיבה של הגופים האחרים - -
<עבד אל חכים חאג' יחיא (הרשימה המשותפת):>
על התשתית.
<אחמד טיבי (הרשימה המשותפת):>
בדיוק, על התשתיות שלהם.
<היו"ר איתן כבל:>
- - על התשתיות. חלק מהטענות היו סביב הנקודות האלה, שכשתרצנה חברות אחרות לרכוב על השירותים, על הקו או על הכבל של "בזק", אנחנו עלולים למצוא את עצמנו בבעיה מאוד מאוד גדולה. אז קודם כול, הנתונים מדברים בעד עצמם. זאת אומרת, בהנחה שהנתונים האלה הם נתונים - - -
<אחמד טיבי (הרשימה המשותפת):>
אני אשמח אם מישהו יסתור אותם. 

<היו"ר איתן כבל:>
הם מונחים כאן בפנינו. הממוצע במגזר היהודי, סתם עשיתי, כ-5 ימים.

<אחמד טיבי (הרשימה המשותפת):>
לפי הנתונים אתם יודעים שיש לי מקורות טובים. 

<היו"ר איתן כבל:>
כן. כ-5 ימים, אני מניח, משהו כזה, הממוצע במגזר היהודי. ובמגזר הערבי, לדעתי, הוא לא פחות מ-14 יום.
<אחמד טיבי (הרשימה המשותפת):>
בטייבה שלושה שבועות.

<עבד אל חכים חאג' יחיא (הרשימה המשותפת):>
לפחות. ממוצע.
<טלב אבו עראר (הרשימה המשותפת):>
ממוצע.
<היו"ר איתן כבל:>
אם אני לוקח את הממוצע של כל הנתונים.

<אחמד טיבי (הרשימה המשותפת):>
הוא מדבר על ממוצע.
<היו"ר איתן כבל:>
חברים, מי פותח ומציג את הדברים? 

<שרון פליישר בן-יהודה:>
בוקר טוב.
<היו"ר איתן כבל:>
סמנכ"ל אסדרה. 

<אוסאמה סעדי (הרשימה המשותפת):>
זה כמו חוק ההסדרה?
<היו"ר איתן כבל:>
עם אל"ף.

<שרון פליישר בן-יהודה:>
קודם כול, לפני שאני אגש קצת לדבר על הנתונים, אני אגיד איזושהי אמירה כללית, ש"בזק" היא חברה שרואה את המגזר הערבי כמגזר מאוד מאוד חשוב וכלקוחות שלה. והחברה, כמדיניות היא חברה שנותנת שירות בפריפריה ובמרכז, וליישובים ערביים וליישובים ביהודה ושומרון, ולא משנה איפה, באותה רמת שירות. החברה הזאת רואה את נושא השוויוניות כנר לרגלה, ותכף גם הנתונים שאני אציג כאן יעידו על זה.
אני אזכיר שחברות תקשורת אחרות, לא רק "בזק", מחויבות במתן שירות אוניברסלי ולהגיע לכל בית במדינת ישראל, ו"בזק" היא החברה היחידה שעושה את זה, ועומדת בכל המחויבויות האלה. ולמרות שהיא החברה היחידה שנמצאת ברוב היישובים הערביים היא לא מנצלת את זה לרעה, כשלכאורה אין לה תחרות במקום הזה, והיא הייתה יכולה לכאורה לנצל את זה. אלא ההפך, היא משקיעה משאבים מאוד מאוד מאוד גדולים בשיפור, גם השירות וגם התשתיות בכל היישובים הערביים בארץ. 
ואני הייתי בקשר עם הרבה חברי כנסת שיושבים פה גם בוועדה, והדלת של "בזק" פתוחה לכל לקוח שפונה אליה, ואין שום הבחנה בין מקום היישוב שהוא מתגורר בו לבין רמת השירות שהוא מקבל מהחברה. 

לגבי הנתונים. אני אתייחס אחד אחד לכמה נתונים שנאמרו פה. הנתון הראשוני שהופיע בזימון לדיון הזה של טכנאי אחד לכל אזור טייבה, אז אין לי מושג מאיפה הנתון הזה הגיע. ברור שזה לא נתון נכון. גם ככל שאם חבר הכנסת טיבי היה פונה לחברה לפני שהוא - - -
<היו"ר איתן כבל:>
הוא כנראה פנה לחברה בכבלים לא מקובלים, מה שנקרא.
<אחמד טיבי (הרשימה המשותפת):>
בדיוק. 
<שרון פליישר בן-יהודה:>
אז הוא כנראה לא פנה לחברה. כי אם הוא היה פונה לחברה - -
<אחמד טיבי (הרשימה המשותפת):>
פניתי למישהו יותר בכיר ממך.
<שרון פליישר בן-יהודה:>
- - בכל דרך שתהיה, לכל בן-אדם בכיר בחברה הזאת - - -
<אחמד טיבי (הרשימה המשותפת):>
עם כל הכבוד, שרון, ויש לנו כבוד אלייך.
<שרון פליישר בן-יהודה:>
זה משהו עובדתי, זה לא משהו שאפשר אפילו לשחק אתו, כי אלו פשוט עובדות, טייבה היא חלק מאזור ב"בזק". הטכנאים ב"בזק" מחולקים לפי אזורים על מנת באמת לתת שירות טוב, כדי שטכנאי מירושלים לא ייסע עכשיו לטפל בתקלה באילת.

<היו"ר איתן כבל:>
ברור.

<שרון פליישר בן-יהודה:>
טייבה היא חלק מאזור שלם שכולל את רעננה וכל מיני יישובים יהודיים, ואין שום הבחנה. אין אזור שנקרא יישוב טייבה. לטייבה ספציפית, לאזור, לטייבה וליישובים הנוספים יש שבעה טכנאים שהם ייעודיים שמטפלים באזור טייבה. שבעה טכנאים ייעודיים לטייבה.
<אוסאמה סעדי (הרשימה המשותפת):>
לאזור?
<שרון פליישר בן-יהודה:>
לא, לאזור יש 19 טכנאים, שמתוכם שבעה טכנאים שמטפלים ספציפית בתקלות בטייבה.
כל הנתונים שנאמרו פה, לצערי, לא תואמים למציאות. ואני גם לא חושבת שיכול להיות למישהו את הנתונים האלה, כי אלו נתונים שיש אותם אך ורק בחברת "בזק". אלא אם כן רשות ממשלתית או הוועדה הייתה מבקשת אותם מ"בזק", והייתה מקבלת אותם באופן רשמי. הנתונים האלה לא מסתובבים בשום מקום. כל הנתונים שנאמרו פה, בינם לבין המציאות, לצערי הרב – אין לי מושג מאיפה חבר הכנסת קיבל את הנתונים האלה – אין להם שום קשר למציאות. ואני אשמח לתת לוועדה ולחבר הכנסת טיבי את כל הנתונים של היישובים שהוא אמר. 

<אחמד טיבי (הרשימה המשותפת):>
שרון, מה ממוצע זמן ההמתנה לתושב טייבה לטכנאי? 

<שרון פליישר בן-יהודה:>
אני אגיד לך. 59% מהתקלות בטייבה מטופלות באותו היום. באותו היום. זה אומר שבן-אדם מתקשר ומטפלים לו בתקלה באותו היום. אכן, ישנן תקלות, ואת הדבר הזה אני אגיד בזהירות הראויה, שישנם יישובים בארץ, וטייבה כלולה ביישובים האלה, שלצערנו הרב ללא קשר ל"בזק" – ל"בזק" יש את האינטרס לטפל בכל תקלה במהירות האפשרית ביותר. אנחנו כחברה, חברה עסקית שחשוב לה לתת שירות ללקוחות שלה ומקבלת כסף על כל יום כזה שלקוח משלם לה, יש לחברה אינטרס לטפל בכל תקלה במהירות האפשרית. הסיבה שטיפול בתקלה לפעמים מתעכב ולא יכולה להיות מטופלת תוך יום-יומיים היא לא הסיבה שניסית להגיד של היעדר טכנאים, כי אין בעיית טכנאים של "בזק", ובעיקר אין בעיית טכנאים בטייבה. לדוגמה, אם תסתכל על כמות לקוחות פר טכנאי, ברעננה יש יותר לקוחות פר טכנאי מאשר בטייבה, ורעננה נחשבת לעיר עם נתונים סוציו-אקונומיים מאוד גבוהים וכו'. לכן, הבעיה היא שטייבה זה יישוב שבו יש הרבה מאוד, לצערנו הרב, בנייה לא חוקית. אנשים שמחליטים על דעת עצמם פתאום עכשיו להרחיב את הבית שלהם ולהזיז את העמוד של "בזק", כי בא להם עכשיו להזיז את העמוד של "בזק", כי הוא מפריע להם, והם רוצים עכשיו להרחיב את החצר ויש שם איזה עמוד של "בזק", ובא להם, אז מזיזים אותו. 

דבר נוסף שמאוד מאפיין, התקנת מצלמות פרטיות לא חוקיות כשהם משתמשים בעמודים של "בזק". פשוט בן-אדם בא, לוקח עמוד של "בזק" ומתקין עליו מצלמה. כל הדברים האלה גורמים לתקלות שהן לא תקלות אופייניות רגילות. אם יש לך דבר כזה שהוא תקלה אופיינית רגילה, טכנאי יכול לבוא יום אחרי זה בבוקר ופשוט לתקן אותה, תקלות מהסוג הזה; אם לדוגמה נופל עמוד זה כבר דורש טיפול הרבה יותר עמוק. 
אני קצת אסביר, אתן רקע. ב"בזק" ישנם שני סוגי טכנאים. טכנאים של לקוחות פרטיים ששייכים לחטיבה הפרטית ב"בזק", שאלה טכנאים שבאים לטפל בתקלות הפשוטות בבתים של לקוחות. את התקלות האלה בדרך כלל באמת לוקח יום-יומיים לתקן עד שמגיע טכנאי ומטפל. אלו הטכנאים שכשמתקשרים: אני צריך טכנאי שיגיע, הוא מגיע תוך יומיים לטפל בתקלה, לפעמים תוך שלושה ימים. לעומת זאת, יש תקלות שהן הרבה יותר מהותיות ודורשות אנשי הנדסה, צריך שיבוא עכשיו ממחלקת ההנדסה ב"בזק". לדוגמה, להקים ממש תשתית חדשה כי הרסו את התשתית הקיימת. דבר כזה באמת לוקח יותר ימים לתקן. 
וזאת הסיבה שישנם יישובים, באמת כמו טייבה – רוב התקלות אם הן תקלות פשוטות ורגילות מטופלות בזמן קצר ביותר – חלק מהתקלות דורשות זמן יותר ארוך לטיפול בתקלה, כי הן דורשות למעשה להקים תשתית מאפס, לבנות עוד פעם תשתית חדשה שנהרסה במקום הזה. אני אומרת את זה בזהירות הראויה, כי אנחנו נתקלים - - -
<יוסף ג'בארין (הרשימה המשותפת):>
זה לא נשמע כל כך בזהירות הראויה, האמת היא. 

<עיסאווי פריג' (מרצ):>
אבל אני מקבל את הגישה של שרון שזה תלוי בהבדל בין יישוב ליישוב ברמה תשתיתית. יש יישובים שהתשתית בהם הרבה יותר גרועה ולא ברמה; ויש שכונות שבאים, תיק תק מתקנים, כי יש תשתית טובה. יש שכונות שהן על הפנים. 

<היו"ר איתן כבל:>
עיסאווי, בוא תחליף אותי שתיים-שלוש דקות. אני חוזר עוד דקה.

<אחמד טיבי (הרשימה המשותפת):>
שמישהו ישגיח במקומך.
<היו"ר איתן כבל:>
אני עוד דקה חוזר, אני חייב להצביע ולחזור.

<קריאה:>
זה ממש דקה, הוא מצביע ובא. 

<(היו"ר עיסאווי פריג', 10:32)>
<היו"ר עיסאווי פריג':>
כן, שרון.
<אחמד טיבי (הרשימה המשותפת):>
תמשיכי.

<שרון פליישר בן-יהודה:>
מה שחשוב לי להגיד, אחד, לגבי השאלה שבאמת עניינה אותך ספציפית, אני אומרת את זה בצורה רשמית פה, ל"בזק" יש שבעה טכנאים שמגיעים לעיר טייבה. כשלקוח בטייבה מתקשר - - - 

<עבד אל חכים חאג' יחיא (הרשימה המשותפת):>
מגיעים לעיר ביחד או שאחד מחליף את השני? כי יכולים להיות גם עשרה ויכול להגיע רק אחד באותו זמן.
<שרון פליישר בן-יהודה:>
במקביל. הם מגיעים במקביל. כל השבעה טכנאים האלה, יכול להיות שלך עכשיו יש תקלה ואחד נמצא אצלך בבית - - -
<עבד אל חכים חאג' יחיא (הרשימה המשותפת):>
אני אומר, הם נמצאים בטייבה - - -
<שרון פליישר בן-יהודה:>
הם באופן קבוע מטפלים בעיר טייבה. כשללקוח בעיר טייבה יש תקלה והוא מזמין טכנאי הוא יקבל שירות מבחינתי ב"בזק", וזאת ההנחיה של ההנהלה ב"בזק", הוא יקבל את אותו שירות שמקבל התושב שגר - - - 

<היו"ר עיסאווי פריג':>
אז, ברשותך, שרון, ד"ר טיבי.
<אחמד טיבי (הרשימה המשותפת):>
בבקשה.
<היו"ר עיסאווי פריג':>
בקשת הדיון שלך שיש טכנאי אחד לכל 50,000.
<אחמד טיבי (הרשימה המשותפת):>
טכנאי אחד, זו הטענה שלי. 

<היו"ר עיסאווי פריג':>
אבל אנחנו שומעים שהיא אומרת שיש שבעה. 

<אחמד טיבי (הרשימה המשותפת):>
לא מורגש. 

<היו"ר עיסאווי פריג':>
אז מה נכון?

<אחמד טיבי (הרשימה המשותפת):>
לא מורגש. יש לי עוד נתון, ברשותך, אדוני היושב-ראש החדש. חברת "בזק" מקצה יום אחד בחודש לכל חברות האינטרנט בכדי שיוכלו להתחבר. זה נכון? לא נכון?
<שרון פליישר בן-יהודה:>
תראה, אין לי מושג מה זה הנתון ומה זה אומר "מקצה לכל חברות האינטרנט". חברות האינטרנט – ויגידו את זה פה אנשי משרד התקשורת, שהם בעצם אמונים על הכללים שאנחנו עובדים לפיהם – במסגרת השוק הסיטונאי שקבע בעצם שחברות תקשורת אחרות יכולות לעשות שימוש בתשתיות של חברת "בזק", קוראים לזה שוק סיטונאי - - -
<טלב אבו עראר (הרשימה המשותפת):>
היושב-ראש, תן לנו לדבר.
<היו"ר עיסאווי פריג':>
אין בעיה, עכשיו אני אאפשר, אבל הנתונים ששרון מ"בזק" מעבירה הם מאוד חשובים. 

<שרון פליישר בן-יהודה:>
רגע, תן לי לענות לשאלה, בדיוק למה ששאלת הרגע.
<היו"ר עיסאווי פריג':>
אז תעשי את זה קצר בכדי שנאפשר לח"כים לדבר. 

<שרון פליישר בן-יהודה:>
אז אני רק אתייחס בדיוק לסוגיה שכרגע אמר חבר הכנסת טיבי.
<אחמד טיבי (הרשימה המשותפת):>
אגב, הערה שאמרתי לגבי טייבה על החודש.
<שרון פליישר בן-יהודה:>
כשחברת תקשורת אחרת עכשיו חויבה על-ידי משרד התקשורת – חויבנו לתת לחברות אחרות לעשות שימוש בתשתיות שלנו כשחברת תקשורת כזאת צריכה – מי שמטפל בתקלות אלו הטכנאים של "בזק", למרות שהם מול הלקוח, שהם משתמשים בתשתית שלנו ואני צריכה גם לתת להם את השירות ללקוח. ברגע שהם צריכים לקרוא לטכנאי הם מקבלים בדיוק את אותה זמינות של טכנאים כמו של "בזק", שווה בשווה. זאת אומרת, הם רואים את יומן הטכנאים, הם מקבלים אותו במחשב פתוח, וכל הקודם זוכה, מי שלוקח את הטכנאי ראשון. 

<היו"ר עיסאווי פריג':>
שרון, אני מבין את זה, הכול טוב ויפה, אבל הנתונים האלו לא באו מהאוויר הרי. יש בסיס לנתונים, מאיפה באו, אנחנו רוצים לדעת מי נכון, מי לא צודק. ברשותך, אני רוצה לאפשר לח"כים להגיב. ד"ר טיבי, הצגת? 

<אחמד טיבי (הרשימה המשותפת):>
הצגתי את הנתונים, כולל כפר קאסם, היישוב שלך, ואני רוצה לחדד את השאלה.
<היו"ר עיסאווי פריג':>
לי אין טענות, אני מקבל שירות טוב בשכונה שלי.
<אחמד טיבי (הרשימה המשותפת):>
לא אתה, התושבים.

<היו"ר עיסאווי פריג':>
התושבים. 

<עבד אל חכים חאג' יחיא (הרשימה המשותפת):>
השירות הטוב זה אומר שאין לך תקלות.
<(היו"ר איתן כבל, 10:36)>
<אחמד טיבי (הרשימה המשותפת):>
אדוני היושב-ראש, אני רוצה לחדד את השאלה. מה דעתך על הנתון שבטייבה 26 ממוצע, אמרת את דעתך, ובבית אל יומיים בלבד. מאיפה בא הפער? הפער הזה, מאיפה הוא מגיע? למה יש פער בכלל בין יישוב בתוך מדינת ישראל לבין התנחלות?
<שרון פליישר בן-יהודה:>
אז אני רק אענה למה שכרגע שאלת. בגלל שלא התבקשתי להביא לדיון הזה את הנתון של בית אל, אז אני לא יודעת ספציפית על בית אל. אני כן בדקתי - - -
<אחמד טיבי (הרשימה המשותפת):>
אני מסמס עם "בזק". אני מסמס עם עובדים שלכם בחברה, נותנים לי תשובות. 

<שרון פליישר בן-יהודה:>
אוקיי.

<עיסאווי פריג' (מרצ):>
צריך חסינות לעובדים.
<שרון פליישר בן-יהודה:>
היות שהנתון שנתנו לך על טייבה הוא לא נכון, אז יכול להיות שגם הנתון על בית אל לא נכון. אבל כמו שאמרתי כאן קודם, ב"בזק" המדיניות היא לתת שירות באופן אחיד לתושב בבית אל ולתושב בטייבה. 
<אחמד טיבי (הרשימה המשותפת):>
- - - ועם תואר טכנאי מוסמך.
<היו"ר איתן כבל:>
סליחה, אדוני, טיבי.
<יוסף ג'בארין (הרשימה המשותפת):>
אולי נגיב קצת?
<היו"ר איתן כבל:>
אני אאפשר, ודאי. רק לומר לך, תראי, העניין שאם זה היה רק בטייבה – אני יודע להבין ולהתחבר למה שאת אומרת, אני חושב שגם חבר הכנסת טיבי. אין כאן מישהו שיאמר: סליחה, אנחנו בעד שיעשו וזה, כי זה גם פוגע סביבתית בתוך התהליך. אבל יחד עם זאת, מה שעולה מהנתונים, אני מדבר על ממוצע – אני מדבר לפחות על-פי הנתונים שהניח כאן חבר הכנסת טיבי – הממוצע הוא של שבועיים במגזר הערבי, חמישה ימים במגזר - - -
<אחמד טיבי (הרשימה המשותפת):>
עירוני.
<היו"ר איתן כבל:>
כן, עירוני. על זה אני מדבר. 

<שרון פליישר בן-יהודה:>
אז אני אתן נתונים, כי אין כמו נתונים, בסדר? גם אני התכוננתי לדיון הזה. אומנם לא על בית אל - - -
<היו"ר איתן כבל:>
לפני כן, אני אעצור אותך שנייה, אני רוצה גם לאפשר כאן לחברי הכנסת, לתת להם, ואז אולי במקום שיהיה דיון בהתכתבות, אני מציע שחברי הכנסת יביעו את דעתם.
<שרון פליישר בן-יהודה:>
אבל, חבר הכנסת כבל, אני מציעה דקה רק שאני אגיד מספר נתון אחד, כדי שגם הם יוכלו להתייחס כשיהיה להם את הנתון.
<עיסאווי פריג' (מרצ):>
עדיף לשמוע את הכול ותרכזי את התשובות.
<שרון פליישר בן-יהודה:>
עכשיו בדיוק מה שביקשת. הממוצע בחודש מאי 2017: אום-אל-פחם – 2.5 ימים, דליית אל כרמל – 3.1 ימים, טמרה – 2.1 ימים, כאבול – 1.9, כפר-קרע – 1.6, עארה – 1.8, עראבה – 2.7, שפרעם – 1.9. כל היישובים הערביים באזור שני ימים.
<טלב אבו עראר (הרשימה המשותפת):>
בנגב?
<שרון פליישר בן-יהודה:>
אכן, בטירה ובטייבה – 6.9. 

<עיסאווי פריג' (מרצ):>
תן לה לתת נתונים. 

<קריאות:>
- - -

<שרון פליישר בן-יהודה:>
כמו שהסברתי קודם, יש יישובים שבהם ישנה בעיה ספציפית של חבלה בתשתיות של "בזק", ולוקח הרבה יותר זמן לטפל כשקורים מקרים כאלה. וגם יגיד על זה עוד מעט משרד התקשורת, כי גם משרד התקשורת היה בזמן האחרון בקשר עם עיריית טייבה, ו"בזק" הייתה. יש לי פה מכתבים של אנשים ב"בזק" עם עיריית טייבה, בקשה מעיריית טייבה שהיא תסייע בעניין הזה של חבלות בתשתיות. אנחנו רק סובלים מהחבלות האלה.
<היו"ר איתן כבל:>
תודה. חאג', בבקשה.
<עבד אל חכים חאג' יחיא (הרשימה המשותפת):>
אני אתחיל ממקרה שהיה לי אישית לפני שלוש שנים בערך. יותר מחודש ימים עד שתקנו לי את התקלה, ואני צעקתי ואמרתי: תשמעו, אני - - -
<שרון פליישר בן-יהודה:>
שלוש שנים?

<עיסאווי פריג' (מרצ):>
שלוש שנים - - -
<עבד אל חכים חאג' יחיא (הרשימה המשותפת):>
לא, את אומרת שלוש שנים, אז אני אומר לך שזה עוד לא השתנה, כי יש תקלות גם באזור שלי ואלו לא תקלות בגלל תשתיות.

<רוני חורי:>
סליחה, אדוני, איפה אתה גר? 

<עבד אל חכים חאג' יחיא (הרשימה המשותפת):>
אני מטייבה, אישית. ואמרתי להם שאני כמהנדס מקבל תוכניות דרך האינטרנט, שולח תוכניות דרך האינטרנט, וזה פוגע לי גם בעבודה שלי, בפרנסה שלי, וזה לא הזיז לאף אחד. כך שיהיה נתון, וזה אישית, ואתם יכולים לחזור על השם שלי ועל המספר כאן, ולבדוק ולוודא כמה זמן. זה אחד. 

שתיים, כשטכנאי מגיע אפשר להיות בטווח של שעה, אבל להגיד לאנשים: תשמעו, תחכו בבית משמונה עד ארבע, יגיע טכנאי. לי. 
<שרון פליישר בן-יהודה:>
יש חוק. אסור להגיד את השעות האלה.
<עבד אל חכים חאג' יחיא (הרשימה המשותפת):>
אני אומר לך שזה מה שאומרים. ואם מגיעים בין השעות האלה ולא היית בבית אז אתה גם משלם עבור הטכנאי, ותחכה לתור חדש. אז תבדקו את הנתונים אם זה השתפר בימים האחרונים. 
<שרון פליישר בן-יהודה:>
לא בימים האחרונים. 

<עבד אל חכים חאג' יחיא (הרשימה המשותפת):>
אז אני אומר לך שזה המצב.
<שרון פליישר בן-יהודה:>
קודם כול השתנה החוק בעניין של השעות בזכות עבודה יפה שעשה פה חבר הכנסת כבל בוועדת הכלכלה.

<עבד אל חכים חאג' יחיא (הרשימה המשותפת):>
אני הייתי שם.

<שרון פליישר בן-יהודה:>
והיום אתה לא יכול להגיד שבן-אדם לחכות בבית משמונה עד ארבע.
<עבד אל חכים חאג' יחיא (הרשימה המשותפת):>
אז אני אומר לך, עובדתית זה כן, כי אנחנו לא יודעים לקבל שעה. תבדקו בטייבה, אנחנו לא יכולים לקבל שעה. ואת הטכנאים שאת מדברת עליהם אני מכיר אישית.

<שרון פליישר בן-יהודה:>
לקוח שאומרים לו דבר כזה יכול לתבוע את החברה ולקבל כסף בלי להוכיח את זה.
<היו"ר איתן כבל:>
לא משנה. הבן-אדם מביא מידע אישי, יותר מזה? 

<עיסאווי פריג' (מרצ):>
- - -
<שרון פליישר בן-יהודה:>
הוא אומר שזה מלפני שלוש שנים.
<עבד אל חכים חאג' יחיא (הרשימה המשותפת):>
לא רק מלפני שלוש שנים. אני אומר לך שגם לפני כמה חודשים הייתה עוד תקלה, אז לא על זה אני מדבר. יש תקלות שאפשר לתקן, ואז אתם לוקחים בחשבון, ואתם עושים את זה בסטטיסטיקה שלכם, כשזה מהמרכזייה אתם מתקנים, ואז אתם אומרים: תשמעו, זאת הסטטיסטיקה. אנחנו מדברים על טכנאי שצריך להגיע הביתה או להגיע לשטח, על זה אנחנו מדברים, לא על תקלה שניתן לפתור במרכזיה איפה שהפקיד שלכם יושב ומתקן אותה שם. אם אתם עושים את הממוצעים, אז זה פשוט מעלה את האחוזים שלכם. אתה אתי, ד"ר? 

<אחמד טיבי (הרשימה המשותפת):>
מאה אחוז.
<עבד אל חכים חאג' יחיא (הרשימה המשותפת):>
כי יש חלק מהתקלות, זה אחד. שניים, טייבה מוענשת. היו כמה מקרים שיש בעיות עם מרכזיות שנשרפו. 
<אחמד טיבי (הרשימה המשותפת):>
נכון.
<עבד אל חכים חאג' יחיא (הרשימה המשותפת):>
ואז מענישים, לא באים לתקן. אנחנו לא נתקן וזה יישרף עוד פעם, אז תחכו חודשים. היו אזורים שחיכו חודשים. אם את לא יודעת את הנתון הזה, אז אני מזכיר לכם.
<שרון פליישר בן-יהודה:>
אני מכירה את הנתון הזה, אני יודעת ששורפים. 

<עבד אל חכים חאג' יחיא (הרשימה המשותפת):>
אני אומר לך במתכוון. במתכוון.
<שרון פליישר בן-יהודה:>
אני יודעת ששורפים בטייבה ארונות של "בזק".

<עבד אל חכים חאג' יחיא (הרשימה המשותפת):>
במתכוון. לא, לא שורפים. 
<שרון פליישר בן-יהודה:>
זה עולה לנו המון כסף לתקן את הארונות האלה ששורפים אותם, הם לא נשרפים לבד, מישהו שורף אותם.
<עבד אל חכים חאג' יחיא (הרשימה המשותפת):>
זה ששרפו לכם, תחפשו, תיתנו למשטרה, ותענישו את מי ששרף. זה אחד. אבל אני כלקוח לא צריך להיות מוענש אם היה עבריין ששרף מרכזייה, זה חד-משמעי. אם היה עבריין ששרף מרכזייה אתם צריכים לבוא לתקן מייד, ואני לא צריך כאזרח, כלקוח לסבול. עוד נקודה אחרונה. 

<היו"ר איתן כבל:>
אחרונה.
<עבד אל חכים חאג' יחיא (הרשימה המשותפת):>
אחרונה. דיברת על זה שמרחיבים לפעמים חצרות ואז מזיזים. השאלה היא חד-משמעית בנושא הזה, ואני רוצה לשאול. אם העמוד שלכם נכנס לחצר שלי, אתם הצבתם אותו בתוך החצר שלי, אני פונה אליכם פעם ראשונה, שנייה, שלישית. קודם כול, למה אני צריך לשלם על זה שאתם צריכים להוציא אותו מהשטח הפרטי שלי? אתם הכנסתם עמוד לשטח הפרטי. אני חושב שאתם הייתם צריכים לשלם לי שכירות על התקופה שהעמוד נמצא בשטח שלי, ואתם צריכים לבוא מיידית להוציא אותו מהשטח הפרטי, מתוך המגרש. למה אתם מבקשים גם תשלום, ותשלומים גבוהים ותשלום מראש ותחכה חודשים עד שמוציאים את העמוד של "בזק" מתוך השטח שלי. אני רוצה גם תשובה על הנקודה הזאת. 

<היו"ר איתן כבל:>
תודה, חאג'. חבר הכנסת יוסף ג'בארין, בבקשה.
<יוסף ג'בארין (הרשימה המשותפת):>
האמת היא ששמענו את הנתונים של חבר הכנסת טיבי, ושמענו גם את הנתונים שאת הצגת. מה שאני רוצה לומר, אם את רואה בדיון הזה שבעה חברי כנסת מהחברה הערבית, אז צריך להיות ברור שזה אומר שאנחנו מרגישים את הנתונים של טיבי ופחות את הנתונים שלך. אנחנו כאן כי אנחנו מרגישים שיש בעיה כזו. ואחרת, תאמיני לי, לא היינו כאן, כי יש עוד הרבה דיונים שמתקיימים עכשיו. 
יש בעיה בכל מה שקשור לשירות ש"בזק" נותן בחברה הערבית. עכשיו אני לא אתחיל להתווכח אם זה יומיים, זה ארבעה ימים, וכדומה. התחושה שלנו שיש בעיה, והבעיה נמשכת הרבה זמן. ולכן, למה אמרתי לך – נשמע שהתשובה שלך לא מדגישה את הרגישות המספקת, כי התחלת לדבר על כל מיני בעיות. בסדר, בעיות יכולות להתקיים בכל מקום, גם באזורים יהודיים. אני לא חושב שטייבה כל כך ייחודית בעניין הזה, מה גם שהצגת את זה יותר מדי ככה על אולי סטראוטיפים שאני שומע על מה שקורה ביישובים הערביים. אם יש בעיות כאלה אפשר לטפל בהן.
אני גם תוהה בסוף דברי לגבי העובדים הערבים בחברה. אנחנו מדברים על חברה ממשלתית, נכון?
<שרון פליישר בן-יהודה:>
לא.
<היו"ר איתן כבל:>
לא, לא.
<שרון פליישר בן-יהודה:>
ממש לא. חברה פרטית.

<יוסף ג'בארין (הרשימה המשותפת):>
היום כבר לא. 

<שרון פליישר בן-יהודה:>
חברה פרטית לחלוטין שמעסיקה הרבה עובדים.

<יוסף ג'בארין (הרשימה המשותפת):>
לחלוטין?

<היו"ר איתן כבל:>
אתה לא עוקב בכלי התקשורת? 

<יוסף ג'בארין (הרשימה המשותפת):>
בכלל אין לה? בכלל, ממש אין?

<שרון פליישר בן-יהודה:>
חברה פרטית שמעסיקה המון עובדים מהמגזר, מאוד אוהבת את העובדים האלה.

<יוסף ג'בארין (הרשימה המשותפת):>
חברה ציבורית.

<שרון פליישר בן-יהודה:>
הקמנו מוקד שירות ביישוב חורה. אנחנו על דעת עצמנו הקמנו מוקד שירות לקוחות ביישוב חורה. 

<יוסף ג'בארין (הרשימה המשותפת):>
בסדר. נו? לא הבנתי את התשובה הזו, מה? 

<טלב אבו עראר (הרשימה המשותפת):>
שהיא עובדת - - - 

<שרון פליישר בן-יהודה:>
אתה אומר שאין עובדים ערבים. אנחנו הלכנו והקמנו במיוחד מוקד - - 
<אחמד טיבי (הרשימה המשותפת):>
הוא אמר שאין מספיק עובדים ערבים. 

<שרון פליישר בן-יהודה:>
- - ביישוב כדי להעסיק עובדים ערבים.

<יוסף ג'בארין (הרשימה המשותפת):>
עדיין לא קיבלתי תשובה.

<היו"ר איתן כבל:>
יש לי הצעה, סליחה.

<יוסף ג'בארין (הרשימה המשותפת):>
שאלתי, כחברה ציבורית יש לה מונופול מאוד גדול - - -
<היו"ר איתן כבל:>
יוסף ג'בארין, יוסף, יוסף.

<יוסף ג'בארין (הרשימה המשותפת):>
 אולי היא תעדכן אותנו לגבי הנתונים. אני מסיים.
<היו"ר איתן כבל:>
אני אתן לך. חבר'ה, יש לי רק בקשה, בואו קודם כול נציג, זו לא התנצחות, יש כאן בעיה. 

<אחמד טיבי (הרשימה המשותפת):>
רוצים לפתור אותה.
<היו"ר איתן כבל:>
גם אם אתם רואים אותה בצורה אחרת, זה לא הובא לכאן רק כי מישהו פה – אנחנו מכירים, לפעמים אנחנו באים לכאן כדי לתת את המענה לעניין הזה, לא בשביל להתנגח.
<אוסאמה סעדי (הרשימה המשותפת):>
אנחנו מקבלים פניות מהציבור, מהאזרחים.
<היו"ר איתן כבל:>
כן, מהציבור. אני מכיר את זה, את מכירה את זה. 

<אוסאמה סעדי (הרשימה המשותפת):>
אנחנו לא ממציאים את זה.
<היו"ר איתן כבל:>
בטח הנושא הזה מונח לפתחם כל שני וחמישי, והם צריכים לתת לו מענה. אז קודם כול, באמת. יוסף, בבקשה.
<יוסף ג'בארין (הרשימה המשותפת):>
לכן אני אומר, אני אשמח אם תוכלי לשתף אותנו לגבי מספר העובדים, אם יש חברי הנהלה. האמת היא שכל עובד צריך לתת שירות גם בטייבה, גם יהודי וגם ערבי, אבל אין ספק שהימצאותם של עובדים ערבים יכולה גם לשפר את השירות באותה שפה.
<היו"ר איתן כבל:>
תודה. 
<אחמד טיבי (הרשימה המשותפת):>
יש שאלה.
<היו"ר איתן כבל:>
לא. תן קודם כול לחברים.

<אחמד טיבי (הרשימה המשותפת):>
אוקיי.

<טלב אבו עראר (הרשימה המשותפת):>
תודה, מכובדי היושב-ראש. אני באמת מודה לחברי ד"ר אחמד טיבי שהעלה נושא חשוב שאולי יענה או יפתור את הבעיות הקיימות. יש הבדל בין התיאוריה לבין המציאות, אנחנו סובלים ביישובינו. לא באנו – ד"ר טיבי, אני בטוח שלא העלה את הנושא הזה כדי להשתעשע כאן, אלא כדי להעלות ולהציג כאן בעיות. 

דבר ראשון, אני מוחה על התחילה שפתחה בה גברתי שאמרה שהשוויון הוא נר לרגליה של חברת "בזק". 
<(היו"ר עיסאווי פריג', 10:47)>
<טלב אבו עראר (הרשימה המשותפת):>
ואני אעלה כאן נתון שסותר את זה ממש. עיסאווי, אתה בסדר?
<היו"ר עיסאווי פריג':>
כן, כן.
<אוסאמה סעדי (הרשימה המשותפת):>
הוא עושה הצבעה עכשיו.
<היו"ר עיסאווי פריג':>
לא.
<טלב אבו עראר (הרשימה המשותפת):>
אני מעלה כאן נתון שסותר את מה שהיא אמרה על שוויון. אני דווקא רואה אפליה. עניין רישום הלאום בנתוני הלקוחות של "בזק". בוא נגיד, לפחות במשרד הפנים אני לא רואה את זה, אבל ב"בזק" ישנו. אם אתה בא לקבל שירות בתחנת שירות אצל "בזק" אתה נותן לה פרטים, שם הלאום "ערבי". מישהו יכול לענות לי מ"בזק" כאן לפני שאני אמשיך? 

<רוני חורי:>
אדוני, יש לי שאלה.
<היו"ר עיסאווי פריג':>
חברי, בוא נרכז את השאלות.

<טלב אבו עראר (הרשימה המשותפת):>
אז תרשום. 

<היו"ר עיסאווי פריג':>
תקבל את הזמן ותתייחס. סיימת?
<טלב אבו עראר (הרשימה המשותפת):>
עדיין לא סיימתי. אבל מה, זו עבירה וזו אפליה שמדברת בעד עצמה.

<היו"ר עיסאווי פריג':>
לא לקבוע שזו אפליה. נשמע את התשובה, יכול להיות שיש - - -

<עבד אל חכים חאג' יחיא (הרשימה המשותפת):>
אם רושמים רק לערבי לאום אז ברור שזו אפליה. 

<טלב אבו עראר (הרשימה המשותפת):>
מישהו ראה את זה. תשמע, זו לא המצאה, לא המצאנו את זה. 

<שרון פליישר בן-יהודה:>
אני אענה על זה.

<היו"ר עיסאווי פריג':>
בוא נשמע את התשובה.

<שרון פליישר בן-יהודה:>
- - - 
<טלב אבו עראר (הרשימה המשותפת):>
של "בזק" שהלאום שלהם ערבי.

<אחמד טיבי (הרשימה המשותפת):>
תן לה לענות כדי לסיים.
<היו"ר עיסאווי פריג':>
בוא נשמע את התשובה ואז נחליט לגבי זה. 

<שרון פליישר בן-יהודה:>
אין ב"בזק" דבר כזה לאום, יש שפה. אנחנו מחויבים גם לפי חוק לתת שירות לכל לקוח בכמה שפות. 

<היו"ר עיסאווי פריג':>
אין דבר כזה לאום, יש שפה.
<טלב אבו עראר (הרשימה המשותפת):>
יש לאום, סליחה.
<שרון פליישר בן-יהודה:>
ולקוח שמבקש לקבל שירות בשפה הערבית מופיע בנתונים שלו שהלקוח הזה מבקש לקבל שירות בשפה הערבית. 

<טלב אבו עראר (הרשימה המשותפת):>
גברתי, אני העליתי את זה גם בפני משרד התקשורת. אחד התושבים מרהט ראה את זה במחשב, הוא לא המציא את זה, הוא לא שיקר, לא ניסה לרמות, וכתוב שם הלאום ממש. אני יודע שזה מבייש וזה מעמיד אתכם במצב לא נעים. 

<היו"ר עיסאווי פריג':>
אנחנו נתייחס. 

<טלב אבו עראר (הרשימה המשותפת):>
אבל זה קיים. זה קיים במיליון אחוז.
<היו"ר עיסאווי פריג':>
נתייחס לזה. יש עוד משהו?
<טלב אבו עראר (הרשימה המשותפת):>
יש עוד שכונות שלמות ביישובים בנגב, אני אתייחס לנגב, בערערה בנגב יש שתי שכונות, שבע ושמונה, שאין תשתית "בזק" שם. המועצה עשתה כל מה שצריך לעשות, "בזק" מלפני שנה-שנתיים-שלוש, קוראים ל"בזק", אין, אין תשתית שם. בנוסף לכך, תל שבע, גם בלקיה יש בעיות – הוא ידבר עכשיו חברי ג'מעה – בחלקים מהעיר רהט. 
<היו"ר עיסאווי פריג':>
אז תשתיות באופן כללי.

<טלב אבו עראר (הרשימה המשותפת):>
באופן כללי.

<היו"ר עיסאווי פריג':>
בסדר, הבנו.

<טלב אבו עראר (הרשימה המשותפת):>
בנוסף לכך, כל הזמן הטענה והאיחור שהעלה ד"ר אחמד טיבי. היה המצב הביטחוני. עכשיו אין מצב ביטחוני קשה, נכון, טיבי? אין עכשיו סיבה לטעון שיש מצב ביטחוני שלא מאפשר, לא יודע מה. 

<עבד אל חכים חאג' יחיא (הרשימה המשותפת):>
הסיבה הזו לא מקובלת. 

<טלב אבו עראר (הרשימה המשותפת):>
אנחנו אזרחי המדינה חייבים לקבל שירות.

<היו"ר עיסאווי פריג':>
המסר הגיע. חבר הכנסת ג'מעה אזברגה, בבקשה.
<ג'מעה אזברגה (הרשימה המשותפת):>
אני גם כן מצטרף לברכות לחבר הכנסת טיבי על זה שהעלה את הדיון החשוב, אומנם לא חשוב מאוד, אבל חשוב. ואני רוצה להגיד שאנחנו באמת לא באים להתנצח, אבל באים לנסות לפתור את הבעיה לאזרחים ששלחו אותנו לכאן על מנת לתת את השירות. 

ובאמת, בעניין של התשתיות, אני יכול להגיד, אני לא יודע אם זה במקום לדיון או לא, אבל ספציפית בשכונה 11 למשל בלקיה, שקיימת מעל עשר שנים, אין תשתית של "בזק". אתה רוצה טלפון, אתה לא יכול להזמין אפילו, כי אין תשתית של "בזק" עד היום. וזה כשלעצמו לא רק טלפוניה, גם לפעמים מקבלים שירות של אינטרנט של "בזק" שגם זה לא קיים. 

אני אתן דוגמה על עצמי שנכנסתי לכנסת לפני שלושה חודשים בערך, והזמנתי לפני חודש וחצי-חודשיים שני קווים של "בזק", אמרו לי: אנחנו לא יכולים לספק. הביאו לי חבילה עם כבל ואמרו לי: תביא את הכבל הזה מהבית עד לתשתית, שזה 100 מטר בערך, ומשם נחבר אותך. אני עכשיו מחפש כבר חודשיים בערך עמודים, רוצה לקנות באופן פרטי על מנת להביא את זה לבית שלי, ואין מי שימכור לי עמודים כאלה. חבל.
<איתן כבל (המחנה הציוני):>
הנה, יש לכם פה גם פניית ציבור של חבר כנסת. 

<ג'מעה אזברגה (הרשימה המשותפת):>
אז אני אומר לך, חשמל, בסדר, חשמל זה לא בעיה שלכם, אבל אני אומר לך שאין לי טלפון בבית, אני לא יכול לקבל פקס, לא יכול להשתמש. 

<אוסאמה סעדי (הרשימה המשותפת):>
מדובר בחבר כנסת.

<היו"ר איתן כבל:>
אמרתי.

<אוסאמה סעדי (הרשימה המשותפת):>
זה דיון מהיר.
<ג'מעה אזברגה (הרשימה המשותפת):>
אחד הפריבילגיות שנותנים לחבר כנסת, שיש לו זכות לקבל שני קווי טלפון, אני לא יכול לנצל את הזכות הזאת. אז ברוח טובה אני חושב שצריך - - - 

<עיסאווי פריג' (מרצ):>
יש מרחקים גדולים - - -
<היו"ר איתן כבל:>
תודה. חברי אוסאמה, בבקשה.
<אוסאמה סעדי (הרשימה המשותפת):>
אדוני היושב-ראש, קודם כול תודה לחברי חבר הכנסת אחמד טיבי על הדיון הבאמת חשוב. באמת עכשיו אנחנו רואים, חבר הכנסת אזברגה, כמה הוא חשוב מאוד, שאפילו אין לחבר כנסת - - -
<היו"ר איתן כבל:>
מה שיפה, לא עושים אפליה, אין אפליה במגזר.
<ג'מעה אזברגה (הרשימה המשותפת):>
אני לא מבקש אפליה.

<אוסאמה סעדי (הרשימה המשותפת):>
הוא רק מבקש שוויון, זה בסדר. באמת הנושא הזה חשוב מאוד, ואת רואה שאנחנו מאזורים שונים, מהמשולש, מהנגב, מהגליל. אני מהגליל מעראבה, ובאמת יש בעיה. זו לא רק הרגשה ותחושה, אלא שאנחנו מקבלים המון המון פניות על איחור ועל עיכוב. היו תקופות שבאמת – ואני מסכים עם חברי חאג' יחיא – שבאמת הנושא הזה כאשר היו אירועים, אז כל הזמן היה כביכול באמת סיכון שתיכנסו. פעם היה העניין הזה באום-אל-פחם שאמרתם שאתם לא נכנסים, ואפילו לטייבה היו תקופות מסוימות שלא נכנסתם בכלל בגלל כאילו כביכול סיכון. אבל אנחנו מדברים עכשיו על תקופות - - -
<עבד אל חכים חאג' יחיא (הרשימה המשותפת):>
למרות שהתירוץ הזה לא מקובל חד-משמעית.
<אוסאמה סעדי (הרשימה המשותפת):>
לא מקובל. אמרתי. אבל אני אומר, עכשיו התקופות האלה הן תקופות שקטות, נקווה שהשקט ימשיך וישרור. אבל אין שום הגיון ואין שום תירוץ וסיבה לעיכוב המתמשך הזה במתן שירותים. 

אני עכשיו גר בבית צפאפא, ואני חושב שגם בבית צפאפא מחכים זמן רב גם לשירות וגם להתקנת קווי טלפון. אתם חברה מסחרית פרטית, אתם רוצים להרוויח ואני מסכים עם זה, אבל אני חושב שאתם צריכים באמת להשקיע מאמצעים במגזר הערבי. 
נקודה שנייה, אדוני היושב-ראש, ובזה אני מסיים. באמת יש היום התרחבות והכנסת שכונות ושטחים שלמים במסגרת הוותמ"לים, שמכניסים עכשיו אלפי דונמים, גם בטייבה, גם בעראבה, גם באום-אל-פחם, גם בדבורייה, שכונות שלמות הולכות ונבנות, ולכן חשוב מאוד שאתם כבר תתארגנו ותכניסו את התשתיות האלה לאזורים החדשים האלה שהולכים ונבנים. מה שאמרת גם ברהט. 
<עבד אל חכים חאג' יחיא (הרשימה המשותפת):>
אפשר להוסיף? היום אתה לא יכול לקבל היתר בנייה, אלא אם אתה עובר דרך "בזק". ואנחנו מדברים על היתר בנייה לפני שאתה מתחיל לבנות. אתה מגיע ל"בזק" ואתה מקבל את החתימה שלהם, והם קובעים לך איפה להתקין את הטלפון, כך שהם יכולים להתכונן ולהכין את התשתיות שלהם לפני שבונים את הבית. 
<היו"ר איתן כבל:>
עיסאווי פריג', בבקשה.
<עיסאווי פריג' (מרצ):>
איתן, אני אנצל שתי דקות. שרון והחברים, הכול, שרון ו"בזק", הכול יחסי. אני מציע, איתן ואחמד, ד"ר טיבי, אני מציע שנתמקד בדיון עצמו, בשירות של "בזק" ביישוב הערבי, כי מבחינת תשתיות, אם נפתח את זה לא נצא מזה. לא נצא מזה. יש הרבה מה לעשות, כי הבעיה היא בעיית תשתית. אני אתן רק דוגמה בכפר קאסם, איפה שאני גר. יש אזור תעשייה חדש, איתן.
<היו"ר איתן כבל:>
מוכר לי.

<עיסאווי פריג' (מרצ):>
בפחונים הפיראטיים.

<היו"ר איתן כבל:>
כן, אזור המיליונרים.

<עיסאווי פריג' (מרצ):>
וזה אזור המיליונרים, 300,000 מטר מרובע מושכרים, "בזק" לא נכנס. תושבים מקומיים לקחו את העניינים לידיים, חפרו, ושמו "בזק", וגובים "בזק" מהאנשים. זה מדהים. אתה רוצה להתחבר ל"בזק" באזור הזה, איתן, זה מדהים, אתה פונה ל-x, תשלם לו כסף, הוא מחבר אותך. והם עשו את כל התשתיות. 

<היו"ר איתן כבל:>
חברים, אם זה נכון, זה שווה בדיקה לפני הכול. 

<עיסאווי פריג' (מרצ):>
יש לי מקום שם.

<אחמד טיבי (הרשימה המשותפת):>
תאמינו לי, עיסאווי, הוא ייתן לכם פרטים אחר כך, הוא יודע כמה עולה אקדח בכפר קאסם, כמה עולה 16M.
<רן שיטרית:>
זה ביטחון פנים, חבר הכנסת, זה לא אנחנו. 

<עיסאווי פריג' (מרצ):>
אם אנחנו נכנס לסוגיית התשתיות יש בעיה.

<עבד אל חכים חאג' יחיא (הרשימה המשותפת):>
ביטחון הפנים הוא זה שקבע את המחירון, אז אנחנו יודעים את זה. 
<עיסאווי פריג' (מרצ):>
חברים, בעיית התשתיות. אני מתייחס לזה, חברים, כעסק מסחרי, "בזק", והיום בשוק יש הרבה מתחרים. "בזק" רוצה להרוויח כסף, "בזק" חברה פרטית. אני אומר לעצמי ולכם, יש אינטרס גדול ל"בזק" שהיא תשווק ותיכנס ויהיו לה את התנאים הכי טובים אצלנו במגזר הערבי. הבעיה היא בעיית תשתיות, ו"בזק", אתם חלק מהבעיה ולא כל הבעיה. השאלה איך מתמודדים עם זה. 

והנקודה השנייה, נקודת טכנאים ערבים בחברה, זו נקודה מאוד חשובה. ברגע שיש לך טכנאים ערבים בחברה, תאמיני לי - - - 

<שרון פליישר בן-יהודה:>
יש לנו. תשאל את חאג', לדעתי יש לו אפילו קרוב משפחה. 

<עבד אל חכים חאג' יחיא (הרשימה המשותפת):>
יש לי. אני מכיר אותם. יש, אבל כנראה שלא מספיק. יש לכם גם אינטרס לחסוך במלווה. 

<היו"ר איתן כבל:>
חאג', קדימה, צריך לסיים.
<עיסאווי פריג' (מרצ):>
ברגע שתלכו על הצד הזה הרבה מהבעיות שלכם יפתרו. אני לא בא עכשיו לבקר אתכם. יש בעיה, אתם חלק ממנה, אתם גוף מסחרי. אני אומר לכם שאם תמשיכו באותו קו ולא תיכנסו ולא תיתנו תשומת לב זה יחזור גם בנזק כלכלי לחברה, כי יש חלופות. בואו נסתכל על זה מהצד הזה.
<שרון פליישר בן-יהודה:>
חבר הכנסת כבל, אני יכולה רק התייחסות קטנה? 

<היו"ר איתן כבל:>
שרון, אני כבר נותן לך.

<אחמד טיבי (הרשימה המשותפת):>
הערה ושאלה, אולי שרון תוכל לענות עליה גם. שאלה, למה בטייבה לא מספקים ב"בזק" מהירות מעל 15 ג'יגה-בייט ברוב חלקי העיר? 

<שמואל סיידון:>
מגה.

<עיסאווי פריג' (מרצ):>
כל העובדים של "בזק" עובדים בשביל עשר, למה לא מגיעים אלי?
<אחמד טיבי (הרשימה המשותפת):>
אחרים מגיעים אליך.

<היו"ר איתן כבל:>
בבקשה.
<שרון פליישר בן-יהודה:>
משפט אחד. אני אנסה לענות פה על הדברים שנאמרו, אבל באמת, הדבר שהכי קשה להתמודד אתו זה עם תחושות. לתחושות מאוד קשה – זה שאתם מרגישים איך שאתם מרגישים – קשה לי מאוד עם תחושות. אני יודעת להתמודד עם עובדות. ואני אומרת לכם שלקראת הדיון הזה עשיתי בדיקה של עובדות. 
ועובדתית, יישובי המגזר הערבי מקבלים שירות לא פחות טוב וזהה ליישובים אחרים. אכן, יש לפעמים מקרים נקודתיים, כמו שאמרתי, של יישובים ספציפיים. והדוגמה שאתה נתת מטייבה לפני שלוש שנים, אני מכירה אותה היטב, כי אני אישית הייתי מעורבת בדוגמה הזאת ששרפו לנו את הארונות. היינו מקימים ארון, ויום אחרי זה היו שורפים אותו. ובסוף הפתרון שניתן, שהוא לא ייאמן, זה שהיינו צריכים להקים את הארון של "בזק" בתוך הבניין של העירייה, כי זה היה הפתרון היחיד לזה שיפסיקו לשרוף לנו את הארון. היינו צריכים להגיע, וחבר הכנסת טיבי היה אז מעורב, היינו בסיור אתו.
<עבד אל חכים חאג' יחיא (הרשימה המשותפת):>
התשובה הייתה על הענישה, שאתם חודשים לא באתם לטפל באזורים.
<שרון פליישר בן-יהודה:>
חלילה, לא ענישה. 

<עבד אל חכים חאג' יחיא (הרשימה המשותפת):>
באזור שלי.

<שרון פליישר בן-יהודה:>
חלילה, לא ענישה. היינו צריכים למצוא פתרון כי זה לא עוזר. 
<היו"ר איתן כבל:>
אין להם אינטרס בזה, הם מרוויחים.
<שרון פליישר בן-יהודה:>
להקים ארון.

<אחמד טיבי (הרשימה המשותפת):>
הייתי בסיור עם שמאע הכהן.
<שרון פליישר בן-יהודה:>
נכון. וליאת מאצלנו מ"בזק" הייתה אתך בסיור. והיה צריך בסוף למצוא פתרון, כי זה לא עוזר שתשים ארון וישרפו אותו ותשים ארון וישרפו אותו.

<אחמד טיבי (הרשימה המשותפת):>
זה היה גל של שבועיים-שלושה, משהו כזה. 

<היו"ר איתן כבל:>
היה למישהו אינטרס נקודתי. 

<אחמד טיבי (הרשימה המשותפת):>
למישהו היה צמיד אלקטרוני, מעצר בית. 

<עבדאללה אבו מערוף (הרשימה המשותפת):>
מעצר בית עם צמיד אלקטרוני. אנחנו מכירים את המקום, ומכירים באינטרס.

<אחמד טיבי (הרשימה המשותפת):>
צמיד אלקטרוני, הוא שרף את הארונית. 

<היו"ר איתן כבל:>
היה לו בטח עניין נקודתי.
<שרון פליישר בן-יהודה:>
חבר הכנסת כבל וחבר הכנסת טיבי, אם כבר הזמנתם אותי לדיון אני גם רוצה לנצל את הבמה הזאת. 

<היו"ר איתן כבל:>
בבקשה.

<אחמד טיבי (הרשימה המשותפת):>
בבקשה.

<שרון פליישר בן-יהודה:>
ואני ישבתי פה במסגרת חוק ההסדרים לפני כמה חודשים. 
<עבד אל חכים חאג' יחיא (הרשימה המשותפת):>
ותמכנו בך גם וישבנו אתכם.

<שרון פליישר בן-יהודה:>
ודיברתי פה עם כמה חברי כנסת. 

<היו"ר איתן כבל:>
שמתי לב שדיברת, לא עם כמה. 
<עיסאווי פריג' (מרצ):>
וזכותה, לא?

<היו"ר איתן כבל:>
וזכותה.

<שרון פליישר בן-יהודה:>
חוק התקשורת עד לפני כמה חודשים קבע שיש שתי חברות במדינת ישראל שצריכות להגיע לכל יישוב, ובעיקר ליישובים הערביים.
<עיסאווי פריג' (מרצ):>
זה "הוט" ו"בזק".
<שרון פליישר בן-יהודה:>
"בזק" ו"הוט". ולכם הייתה פה הזדמנות לכפות על "הוט" להגיע לכל יישוב ערבי כדי שבדיון כזה תוכלו להגיד לי: גברת, את לא בסדר, נלך למתחרים. 

<עיסאווי פריג' (מרצ):>
מתחרה ל"בזק". 
<שרון פליישר בן-יהודה:>
אבל פה בדיון כשניסיתי להסביר שזה לא נכון קבעו - - - 

<עיסאווי פריג' (מרצ):>
נכון, היא צודקת.

<היו"ר איתן כבל:>
שלא תטעה אתכם, לא נכון.

<עיסאווי פריג' (מרצ):>
מה, היא צודקת, אין לנו "הוט" במגזר הערבי.

<שרון פליישר בן-יהודה:>
אתם פה בדיון, חברי הכנסת - - - 

<היו"ר איתן כבל:>
זה מין בשאינו מינו. 

<עיסאווי פריג' (מרצ):>
היא צודקת. 

<היו"ר איתן כבל:>
לא, היא לא צודקת.

<שרון פליישר בן-יהודה:>
אתם פה, חברי הכנסת, כשהייתה לכם הזדמנות, קיבלתם החלטה לתת לחברת "הוט" לעשות שימוש בתשתיות של "בזק".
<עיסאווי פריג' (מרצ):>
למה לא? 

<היו"ר איתן כבל:>
לא עכשיו, זה לא הדיון. 

<שרון פליישר בן-יהודה:>
במקום לכפות על "הוט" להגיע לכל יישוב בארץ, לוותר ל"הוט" על החובה הזאת שיש לה, ופה בחדר הזה נתנו ל"הוט" אישור לעשות שימוש גם בתשתיות של חברת "בזק", מה שאומר שיש תשתית אחת שמגיעה ליישובים - - -

<היו"ר איתן כבל:>
תודה, שרון. תודה.

<קריאות:>
- - -

<עבדאללה אבו מערוף (הרשימה המשותפת):>
בקשר להעברת עמודים בשטחים פרטיים, את לא ענית לי, עמודים בשטחים פרטיים שצריך לשלם כדי להעביר אותם. אתם בהתחלה טעיתם כשהכנסתם לתוך המגרשים שלנו, למה אנחנו צריכים לשלם כדי להעביר אותם? 

<שרון פליישר בן-יהודה:>
היות שחברת "בזק" היא חברה שהתשתיות שלה הן תשתיות מאוד ותיקות, התשתיות האלה נבנו ברשות ובאישור לפני הרבה שנים.
<עבדאללה אבו מערוף (הרשימה המשותפת):>
ברשות של מי?

<שרון פליישר בן-יהודה:>
באישור של המדינה. באישור של חוק התכנון והבנייה.
<עבדאללה אבו מערוף (הרשימה המשותפת):>
שהכניס אותם לשטחים פרטיים.

<שרון פליישר בן-יהודה:>
לא. בדיוק הפוך. קודם היה העמוד של "בזק", ואחרי זה העיר מתפתחת.

<היו"ר איתן כבל:>
טוב, שרון, שרון, עזבי, ההתנצחות - - -
<עבדאללה אבו מערוף (הרשימה המשותפת):>
על העמוד בשטח הפרטי אני מדבר.

<היו"ר איתן כבל:>
אני רוצה רק תשובה מקצועית לחבר הכנסת לשאלת ה-15 ג'יגה-בייט.

<שמואל סיידון:>
מגה-בייט.
<שרון פליישר בן-יהודה:>
קודם כול, מגה-בייט. ואני רוצה שנייה לבדוק את זה, כי לא מזמן נתתי את הנתונים האלה למשרד התקשורת, בסדר?
<היו"ר איתן כבל:>
אוקיי. אני רוצה לסכם, ברשותכם. אדוני, אתה רוצה לומר?

<עבד אל חכים חאג' יחיא (הרשימה המשותפת):>
אני לא קיבלתי תשובה על העמודים בשטחים הפרטיים.

<היו"ר איתן כבל:>
 שנייה, תכף אסכם. בבקשה. היא לא הגיעה עם כל התשובות.

<עבדאללה אבו מערוף (הרשימה המשותפת):>
שצריך לשלם. אתה יודע מה, אני לא מדבר על ההזזה, אתה צריך לשלם - - - 

<היו"ר איתן כבל:>
חאג', היא לא יודעת לתת תשובה, בכל הכבוד.

<שרון פליישר בן-יהודה:>
אני יודעת לתת את התשובה לשאלה הזאת. תן לי זמן, אני אענה על זה.
<היו"ר איתן כבל:>
לא אמרתי. בסדר, אבל את צריכה לברר אותה, זה העניין. 

<עבדאללה אבו מערוף (הרשימה המשותפת):>
שתעביר אלינו תשובה.

<קריאות:>
- - -

<היו"ר איתן כבל:>
על העמוד היא אמרה. הוא לא מקבל, בסדר. בבקשה, רוני.
<רוני חורי:>
רציתי להתייחס לדברים שנאמרו ושנכתבו ושנשלחו אלינו גם על-ידי "בזק". קודם כול, כשאנחנו מקבלים כזאת תלונה אנחנו בודקים אם יש אפליה. ואני רוצה להגיד לך שהעניין של האפליה זה לא פה בין מגזרים, אלא בין חברות, כי בכול מדובר בחברות עסקיות. ואם "פרטנר" או "סלקום" מזהה במסגרת השוק הסיטונאי שלקוח של "בזק" קיבל שירות יותר מהר מאשר הם קיבלו אנחנו ישר מקבלים תלונות. אז בבדיקה שעשינו לא זיהינו כאן שום אפליה בין היישובים הערביים לבין היישובים הלא ערביים. לא זיהינו אפליה. 

יתרה מזאת, סמנכ"ל בכיר לפיתוח אכיפה והנדסה עשה פעילות מול מנכ"ל עיריית טייבה, הוא היה שם פעמיים בעיריית טייבה על מנת לקדם את העיר ולעשות אותה עיר חכמה, ואנחנו - - - 
<היו"ר איתן כבל:>
קודם כול, עזוב, אני לא רוצה לפתוח את הדיון הזה, אני גם חייב לסיים. הנגידה והמפקחת - - -
<לאה ורון:>
המליאה נפתחה לפני חמש דקות, אסור לקיים ישיבות על זמן של מליאה.
<היו"ר איתן כבל:>
גם המליאה וגם הנגידה מחכה לי.

<רוני חורי:>
לעניין מה שחבר הכנסת העלה בכפר קאסם, אנחנו נשמח לקבל את הנתונים.
<היו"ר איתן כבל:>
אני אתן תשובה. סליחה, חברים, קודם כול, תודה. תודה. הנושא הזה הוא חשוב וצריך לתת לו את המענה גם אם התחושות של האנשים הם כאלה, ראוי להפיג את החששות האלה. 
<אחמד טיבי (הרשימה המשותפת):>
ותראו במה עוסקים הח"כים הערבים. 

<היו"ר איתן כבל:>
נכון. אני רוצה לומר לכם את הדבר הבא, קודם כול לגבי השאלות ששאל חבר הכנסת טיבי וגם מה שהעלה חאג' ומה שהעלה עיסאווי – עיסאווי, אני מבקש שתוציא פנייה רשמית עם העתק אלינו, בסדר? ואז נבדוק את העניין. 

אני רוצה לסכם, ברשותכם, בצורה הבאה - - - 
<טלב אבו עראר (הרשימה המשותפת):>
כבוד היושב-ראש, אני מבקש למחוק במחשב של "בזק", זה קיים. שלא יגידו שלא, זה קיים.
<שרון פליישר בן-יהודה:>
איתן, חבר הכנסת כבל, אני רוצה קודם, לפני שאתה מסכים לתת לו את הנתונים, כי קיבלתי אותם.
<היו"ר איתן כבל:>
תנו לי. 

<ג'מעה אזברגה (הרשימה המשותפת):>
הערה. זה עוזר לך גם בסיכום. שתדע לך, אף יישוב לא מעל 15 מגה-בייט, כי במסגרת העבודה שלי אני גם ניסיתי לפתח את זה ליותר, אותי זה מרגיז. 
<לאה ורון:>
אבל אנחנו על זמן של מליאה. אסור לנו לשבת על זמן של מליאה. 

<היו"ר איתן כבל:>
חבר הכנסת אזברגה, אני חייב לסיים.

<לאה ורון:>
חבר הכנסת, אסור לנו לשבת על זמן של מליאה.
<היו"ר איתן כבל:>
אני רק סתם אחטוף אחר כך. ברשותכם, אני מבקש שהעניין של חבר הכנסת אזברגה ייבדק. 

<רוני חורי:>
- - -
<היו"ר איתן כבל:>
לא. לגבי ההתקנה. אני לא עושה עכשיו פירוק הרכבה בדיון, אני צריך לסיים. אני אומר שאני צריך לקבל את זה בכתב, את ההתייחסות, כולל ההתייחסות לגבי עניין הלאום, מה רשום כאן, כן או לא. אני רוצה את הדברים האלה. אנחנו גם נוציא פנייה מסודרת לשאלות האלה.

<טלב אבו עראר (הרשימה המשותפת):>
תודה.

<היו"ר איתן כבל:>
1. הוועדה ממליצה למשרד התקשורת להדק את הפיקוח על חברת "בזק", ולהבטיח כי ברחבי הארץ וביישובים הערביים יינתן שירות מקצועי, וטוב ובתוך ימים ספורים.

2. הוועדה מבקשת ממשרד התקשורת להעביר אליה תוך 60 יום נתונים מעודכנים לגבי מספר הטכנאים באזורים השונים ברחבי הארץ, ומספר הימים של משך תיקון לקווים באזורים השונים.

3. הוועדה תובעת ממשרד התקשורת לוודאי כי "בזק" מחויבת בשירות אוניברסלי, ותתקין תשתיות או תשלים תשתיות בכל היישובים ברחבי הארץ.

אלה הדברים. 
<עבד אל חכים חאג' יחיא (הרשימה המשותפת):>
בנתונים של התיקונים להפריד בין טכנאי שצריך להגיע לבין טיפול – כי הסטטיסטיקה הזו מטעה.
<היו"ר איתן כבל:>
תודה רבה.

<שרון פליישר בן-יהודה:>
רק לענות לחבר - - -

<היו"ר איתן כבל:>
את לא יכולה לענות עכשיו. תעני לו אחר כך. תודה. הישיבה נעולה. 

<הישיבה ננעלה בשעה 11:08.>
[image: image1.png]